b'\n_START_ARTICLE_\nBatalla\n_START_PARAGRAPH_\nUna batalla \xc3\xa9s un combat entre dos o m\xc3\xa9s contendents. Habitualment les batalles tenen lloc durant les guerres o les campanyes militars i normalment es poden definir amb precisi\xc3\xb3 en termes de l\'espai, el temps i l\'acci\xc3\xb3 duta a terme. Com que l\'estrat\xc3\xa8gia \xc3\xa9s considerada com una forma d\'organitzaci\xc3\xb3 general s\'associa sovint a les guerres o a les campanyes militars, en canvi la t\xc3\xa0ctica fa refer\xc3\xa8ncia a accions concretes, aix\xc3\xb2 fa que estigui sovint lligada a les batalles. L\'estrateg alemany Carl von Clausewitz manifest\xc3\xa0 que \xc2\xabl\'\xc3\xbas de batalles per guanyar el final de la guerra\xc2\xbb era l\'ess\xc3\xa8ncia de l\'estrat\xc3\xa8gia.\n_START_SECTION_\nCaracter\xc3\xadstiques d\'una batalla\n_START_PARAGRAPH_\nL\'historiador militar brit\xc3\xa0nic Sir John Keegan sugger\xc3\xad una definici\xc3\xb3 ideal de batalla com \xc2\xabalguna cosa que succeeix entre dos ex\xc3\xa8rcits que duu a la desintegraci\xc3\xb3 moral i posteriorment f\xc3\xadsica d\'alguns d\'ells\xc2\xbb. Aquesta definici\xc3\xb3 permet incloure tota mena de batalles malgrat que l\'origen i resultat siguin molt diferents. _NEWLINE_L\'objectiu d\'una batalla \xc3\xa9s arribar a un resultat decisiu, que idealment \xc3\xa9s la vict\xc3\xb2ria, per\xc3\xb2 sovint l\'estrat\xc3\xa8gia i les circumst\xc3\xa0ncies t\xc3\xa0ctiques poden aconsellar una decisi\xc3\xb3 de comprom\xc3\xads. Es considera que una de les parts ha assolit la vict\xc3\xb2ria quan el seu oponent s\'ha rendit, s\'ha dispersat, se l\'ha for\xc3\xa7at a retirar-se o ha deixat de ser militarment efectiu. Tot i aix\xc3\xad, una batalla pot finalitzar en una vict\xc3\xb2ria p\xc3\xadrrica que, en darrer terme, afavoreix a la part ven\xc3\xa7uda. Si en la batalla no s\'arriba a cap resultat decisiu, el resultat \xc3\xa9s un punt mort. Un conflicte en qu\xc3\xa8 una de les parts no desitja arribar a obtenir una decisi\xc3\xb3 en batalla sovint es converteix en insurg\xc3\xa8ncia._NEWLINE_Fins final segle XIX la majoria de batalles eren de curta durada, habitualment d\'unes poques hores i rarament de m\xc3\xa9s d\'un dia; la batalla de Gettysburg (1863) i la batalla de Leipzig (1813) foren excepcionals, ja que duraren tres dies. Aquest durada relativament curta era provocada per la dificultat del subministrament d\'un ex\xc3\xa8rcit en campanya. Normalment la forma de perllongar una batalla era el setge. Des de final segle XIX i especialment durant la I Guerra Mundial, amb l\'aparici\xc3\xb3 de la guerra de trinxeres, tornaren altre cop enfrontaments semblants al setge, on les batalles podien durar setmanes i mesos. En aquestes situacions els combats intensius eren breus i gaireb\xc3\xa9 peri\xc3\xb2dics._NEWLINE_Les batalles poden \xc3\xa9sser a petita escala, involucrant a un redu\xc3\xaft nombre d\'individus, o b\xc3\xa9 a gran escala, implicant aix\xc3\xad a grans ex\xc3\xa8rcits on milers d\'homes lluiten alhora. L\'espai que ocupa una batalla dep\xc3\xa8n de la capacitat ofensiva de les armes dels combatents. Fins a l\'aparici\xc3\xb3 de l\'artilleria i, m\xc3\xa9s endavant, de les aeronaus, l\'espai on es desenvolupava una batalla no anava m\xc3\xa9s lluny d\'on arribava la vista. A m\xc3\xa9s, la profunditat del camp de batalla tamb\xc3\xa9 ha anat augmentant en la guerra moderna, amb unitats de protecci\xc3\xb3 a la rereguarda (subministrament, artilleria, infermeria, etc.) que excedeixen en nombre a les tropes de combat avan\xc3\xa7ades._NEWLINE_Generalment, les batalles s\xc3\xb3n una multitud de combats individuals on l\'individu nom\xc3\xa9s experimenta una petita part dels esdeveniments. Per al soldat d\'infanteria, pot ser molt dif\xc3\xadcil distingir un combat com a part d\'un assalt menor o com a part d\'una ofensiva major, i \xc3\xa9s molt improbable que sigui capa\xc3\xa7 d\'anticipar el curs de la batalla. Molt pocs soldats da la infantera brit\xc3\xa0nica que varen estar presents a la batalla del Somme (iniciada l\'1 de juliol de 1916), haurien anticipat que estarien lluitant en aquella batalla durant cinc mesos. A la inversa, algunes de les tropes d\'infanteria que acabaven d\'infligir una contundent derrota a l\'ex\xc3\xa8rcit franc\xc3\xa8s a la batalla de Waterloo, esperaven haver de tornar a lluitar l\'endem\xc3\xa0.\n_START_SECTION_\nEspai de batalla\n_START_PARAGRAPH_\nEspai de batalla \xc3\xa9s un terme militar modern per a definir aquella estrat\xc3\xa8gia unificada que integra i combina les forces armades amb el teatre militar d\'operacions, incloent-hi tots els \xc3\xa0mbits:terra,mar, aire, espai i informaci\xc3\xb3. Aix\xc3\xb2 implica tenir en compte i comprendre tots aquells factors i condicions necessaris per obtenir la m\xc3\xa0xima for\xc3\xa7a de combat, la m\xc3\xa0xima protecci\xc3\xb3 o les m\xc3\xa0ximes garanties d\'\xc3\xa8xit en l\'execuci\xc3\xb3 d\'una missi\xc3\xb3. Aquests factors impliquen el m\xc3\xa0xim coneixement possible de les forces aliades i enemigues, de les instal\xc2\xb7lacions, del clima, del terreny i de l\'espectre electromagn\xc3\xa8tic dins les zones on s\'ha de desenvolupar l\'acci\xc3\xb3.\n_START_SECTION_\nDifer\xc3\xa8ncies entre les batalles navals en la hist\xc3\xb2ria\n_START_PARAGRAPH_\nUna difer\xc3\xa8ncia significativa entre les batalles navals modernes i les primeres formes de combat naval \xc3\xa9s l\'\xc3\xbas d\'infanteria de marina, el que va introduir la guerra amf\xc3\xadbia. Avui, la infanteria de marina \xc3\xa9s, de fet, un regiment de la infanteria que algunes vegades lluita solament en terra i no roman durant molt temps vinculat a la marina. _NEWLINE_En la majoria de batalles navals antigues l\'enfrontament era portat a terme per vaixells molt r\xc3\xa0pids i maniobrables que usaven un ariet en la proa amb la finalitat de xocar amb els vaixells enemics i enfonsar-los, o b\xc3\xa9 maniobraven r\xc3\xa0pidament per a col\xc2\xb7locar-se prou a prop com per a permetre un abordatge i entrar aix\xc3\xad en combat cos a cos. A principis de l\'edat mitjana es va utilitzar el foc grec pels bizantins, amb la finalitat d\'incendiar a dist\xc3\xa0ncia les flotes enemigues, aquest foc tenia la caracter\xc3\xadstica de qu\xc3\xa8 no s\'apaga amb aigua. Altre tipus de vaixells en l\'antiguitat foren els de demolici\xc3\xb3 que utilitzaven el m\xc3\xa8tode de xocar i explotar violentament contra els vaixells enemics. Amb la invenci\xc3\xb3 dels canons, els vaixells de guerra van passar a tenir una utilitat addicional com unitats de suport per a la guerra terrestre. _NEWLINE_A poc a poc els vaixells de vela van despla\xc3\xa7ar als que eren moguts per rems i fins i tot als mixtes. Aix\xc3\xb2 va provocar un important canvi d\'estrat\xc3\xa8gies, ja que el moviment dels vaixell depenia absolutament del vent. Curiosament amb l\'arribada del vaixell de vapor i, per tant, de l\'aut\xc3\xb2nomia del moviment, es van tornar a copiar les estrat\xc3\xa8gies de l\'antiguitat._NEWLINE_Durant el segle XIX, primer a Fran\xc3\xa7a amb el disseny de Dupuy de L\xc3\xb4me i despr\xc3\xa9s durant la Guerra Civil dels Estats Units, es van utilitzar per primera vegada els vaixells cuirassat, els quals eren capa\xc3\xa7os de suportar els impactes dels canons de l\'\xc3\xa8poca i que r\xc3\xa0pidament van desbancar i van deixar obsolets als vaixells sense blindatge. M\xc3\xa9s tard es va generalitzar l\'\xc3\xbas del submar\xc3\xad, els quals van tenir un paper molt important des de la Primera Guerra Mundial, en especial els alemanys, cosa que va provocar noves estrat\xc3\xa8gies en la guerra naval. Un altre vaixell que tamb\xc3\xa9 va canviar significativament la guerra en el mar va ser el portaavions el qual va ser un factor decisiu durant la Segona Guerra Mundial, especialment en el Pac\xc3\xadfic.\n_START_SECTION_\nDifer\xc3\xa8ncies entre les batalles a\xc3\xa8ries en la hist\xc3\xb2ria\n_START_PARAGRAPH_\nEncara que l\'aviaci\xc3\xb3 \xc3\xa9s un descobriment molt recent, ha tingut una gran evoluci\xc3\xb3. De fet, per\xc3\xb2, Napole\xc3\xb3 ja utilitzava globus aerost\xc3\xa0tics per espiar les tr\xc3\xb2pes enemigues. Posteriorment, els primers avions eren utilitzats com unitat de suport per als enfrontaments terrestres o navals en la Primera Guerra Mundial, de fet, tamb\xc3\xa9 van comen\xc3\xa7ar sent utilitzats com a unitat de reconeixement, per\xc3\xb2 molt r\xc3\xa0pidament tamb\xc3\xa9 de bombardeig a petita escala, amb una eficacia redu\xc3\xafda, ja que el llan\xc3\xa7ament de bombes era molt limitat, fins i tot, inicialment es feia a m\xc3\xa0. L\'\xc3\xbas de l\'aviaci\xc3\xb3 en la guerra va passar a ser crucial des de la Guerra Civil espanyola i especialment durant la Segona Guerra Mundial on fins i tot ja sorgiren els primers reactors. El disseny d\'avions es va dirigir principalment en dos sentits: els bombarders, capa\xc3\xa7os de llan\xc3\xa7ar c\xc3\xa0rregues explosives a blancs terrestres com: edificis, tancs, tropes... o a vaixells; i els interceptors, que eren utilitzats per a derrocar avions enemics o b\xc3\xa9 per a escoltar als bombarders fins a la seva destinaci\xc3\xb3._NEWLINE_Un altre important avan\xc3\xa7 en el m\xc3\xb3n de l\'aviaci\xc3\xb3 va arribar amb el desenvolupament de l\'helic\xc3\xb2pter, usat per primera vegada de forma massiva durant la Guerra de Vietnam. Actualment l\'helic\xc3\xb2pter segueix sent \xc3\xa0mpliament utilitzat per a transportar unitats terrestres a zones de dif\xc3\xadcil acc\xc3\xa9s per a un avi\xc3\xb3 a m\xc3\xa9s d\'anar equipats amb un armament de darrera tecnologia. Avui dia, els enfrontaments aeris directes s\xc3\xb3n bastant inusuals. Els interceptors m\xc3\xa9s moderns estan molt m\xc3\xa9s preparats i equipats per a bombardejar blancs terrestres amb gran precisi\xc3\xb3, que per a enfrontar-se a una altra aeronau en vol. De fet, per a defensar-se dels interceptors enemics el m\xc3\xa9s com\xc3\xba \xc3\xa9s utilitzar bateries antia\xc3\xa8ries. Emper\xc3\xb2, l\'aviaci\xc3\xb3 \xc3\xa9s utilitzada avui en dia com eina principal i fonamental de suport per a l\'ex\xc3\xa8rcit de terra i la marina, com ha quedat patent en l\'indispensable \xc3\xbas dels helic\xc3\xb2pters per a transportar i donar suport a les tropes, en l\'\xc3\xbas dels bombarders com primer atac en molts enfrontaments i en el reempla\xc3\xa7ament dels vaixells de guerra per portaavions, que actuen com base a\xc3\xa8ria m\xc3\xb2bil i centre d\'operacions.\n_START_SECTION_\nNom de les batalles\n_START_PARAGRAPH_\nLes batalles gaireb\xc3\xa9 sempre reben el seu nom per alguna caracter\xc3\xadstica geogr\xc3\xa0fica del camp de batalla, com el nom d\'una ciutat, d\'un bosc o d\'un riu. Ocasionalment, les batalles poden rebre el seu nom per la data en la qual va tenir lloc, com El glori\xc3\xb3s 1 de juny per\xc3\xb2 no \xc3\xa9s tan usual. _NEWLINE_En l\'edat mitjana es considerava molt important escollir un nom adequat per a les batalles, ja que aquests podien quedar immortalitzats pels cronistes. Per exemple, despr\xc3\xa9s de la vict\xc3\xb2ria d\'Anglaterra sobre l\'ex\xc3\xa8rcit franc\xc3\xa8s el 25 d\'octubre de 1415, el rei angl\xc3\xa8s Enric V d\'Anglaterra va quedar amb l\'herald major franc\xc3\xa8s per a acordar el nom de la batalla, la qual, per la proximitat del castell, va ser anomenada la Batalla d\'Azincourt. Tamb\xc3\xa9 s\'ha donat el cas que ambd\xc3\xb3s contendents adopten diferents noms per a la mateixa batalla, com \xc3\xa9s el cas de la Batalla de Gal\xc2\xb7l\xc3\xadpoli, que a Turquia \xc3\xa9s coneguda com la Batalla de \xc3\x87anakkale. Algunes vegades, en les batalles desenvolupades en deserts i a causa del fet que no hi ha zones properes identificables, s\'adopta un nom que coincideix amb les coordenades de la zona en un mapa, com \xc3\xa9s el cas de la Batalla del 73 Est en la Primera Guerra del Golf. _NEWLINE_Certs noms d\'alguns llocs s\'han convertit en sin\xc3\xb2nims de les batalles que hi van tenir lloc, com \xc3\xa9s el cas de Paschendaele, Pearl Harbor o El Alamo. Les operacions militars, moltes de les quals acaben en batalla, tenen noms en clau que no tenen per qu\xc3\xa8 estar relacionats necess\xc3\xa0riament amb el tipus o la localitzaci\xc3\xb3 de l\'operaci\xc3\xb3. Algunes d\'aquestes operacions que han acabat en batalla han donat el seu nom en clau a la batalla, com \xc3\xa9s el cas de l\'Operaci\xc3\xb3 Horta i l\'Operaci\xc3\xb3 Rolling Thunder. _NEWLINE_Quan en un camp de batalla s\'ha esdevingut m\xc3\xa9s d\'una batalla del mateix conflicte, es fan distincions amb nombres ordinals com, per exemple, la Primera i la Segona batalla de Bull Run. Un cas extrem d\'aquesta situaci\xc3\xb3 es pot observar en les dotze Batalles de l\'Isonzo \xe2\x80\x93 Primera a Dotzena \xe2\x80\x93 entre It\xc3\xa0lia i l\'Imperi Austrohongar\xc3\xa8s, durant la Primera Guerra Mundial. Algunes batalles s\xc3\xb3n anomenades segons les conveni\xc3\xa8ncies dels historiadors militars per tal d\'ordenar i distingir els per\xc3\xadodes dels combats entre si. Despr\xc3\xa9s de la Primera Guerra Mundial, es form\xc3\xa0 un Comit\xc3\xa8 de Nomenclatura de batalles brit\xc3\xa0nic amb l\'objectiu d\'anomenar totes les batalles i accions ocorregudes durant la guerra._NEWLINE_Molt de combats s\xc3\xb3n a una escala massa petita per mer\xc3\xa8ixer un nom. Els termes com: acci\xc3\xb3, assalt o patrulla ofensiva s\xc3\xb3n utilitzats per descriure combats m\xc3\xa9s petits. Aquests combats solen \xc3\xa9sser dins una altra batalla, i encara que tenguin objectius concrets no sempre s\xc3\xb3n decisius. Despr\xc3\xa9s de la Batalla de Waterloo alguns oficials brit\xc3\xa0nics dubtaven si els esdeveniments mereixien el t\xc3\xadtol de "batalla" o nom\xc3\xa9s d\'"acci\xc3\xb3".\n_START_SECTION_\nEfectes d\'una batalla\n_START_PARAGRAPH_\nLes batalles tenen efectes a nivell individual (personal), com a nivell global (pol\xc3\xadtic). Els efectes d\'una batalla a nivell personal poden \xc3\xa9sser o b\xc3\xa9 psicol\xc3\xb2gics o b\xc3\xa9 f\xc3\xadsics. Els efectes psicol\xc3\xb2gics poden provocar trastorns mentals greus en aquells individus que hagin passat per situacions dram\xc3\xa0tiques en un conflicte. Per exemple, hi ha molt d\'individus que sofreixen malsons recurrents o reaccions anormals amb cert tipus d\'imatges o sons. Els efectes f\xc3\xadsics s\xc3\xb3n aquells que nom\xc3\xa9s afecten a la integritat f\xc3\xadsica d\'un individu com cicatrius, amputacions, lesions, p\xc3\xa8rdua d\'audici\xc3\xb3 ceguera o par\xc3\xa0lisis._NEWLINE_L\'efecte a nivell pol\xc3\xadtic tamb\xc3\xa9 \xc3\xa9s evident. Quan un b\xc3\xa0ndol ven\xc3\xa7 en una batalla decisiva pot aconseguir la capitulaci\xc3\xb3 de l\'enemic for\xc3\xa7ant-lo a sotmetre\'s als interessos del vencedor. Les batalles que han tengut lloc en guerres civils han decidit el dest\xc3\xad de monarques i de faccions pol\xc3\xadtiques enfrontades (Guerra civil espanyola). Per \xc3\xbaltim les batalles poden comen\xc3\xa7ar o finalitzar guerres com la batalla de Waterloo.'